6 Christen 6:6 | Sol Iustitiae
Nuus wat saak maak. News that counts. 6 Christen 6:6
Posted on May 25, 2011 by Gerrit Brand	Wie het onlangs weer 1 Petrus 3:15 en 16 gelees?
“Wees altyd gereed om julle slagtande te wys aan elkeen wat dit durf waag om oneerbiedig te praat oor julle godsdiens en kerk. Doen dit woedend en met minagting vir die Goddeloses. Sorg dat julle dreigend oorkom, sodat dié wat julle oor julle godsdienstige taal en simbole belaster daarvoor kan betaal dat hulle kwaad van julle gepraat het, en dat nóg hulle, nóg enigiemand anders dit ooit weer sal waag om dit te doen.”
Wat van Romeine 12:19-21:
“Neem self wraak, geliefdes, en moet dit nie oorlaat aan die oordeel van God nie … want deur dit te doen, maak jy jou vyand bleek van skrik.’ Moet jou nie deur die kwaad laat oorwin nie, maar oorwin dit met groot spiere en doeltreffende strategie.”
Dan is daar Jesaja 15:6:
“Ek hou nie my rug vir dié wat my slaan, my wang vir dié wat my baard uittrek, nie. Ek draai my gesig eers weg wanneer ek bespot word en draai dit dan terug om my bespotters te bespoeg.”
En die sinspeling daarop in Matteus 5:38-41:
“Julle het gehoor dat daar gesê is: ‘’n Oog vir ‘n oog en ’n tand vir ’n tand.’ So is dit ook: Julle moet julle teen ’n kwaadwillige mens verset. As iemand jou op die regterwang slaan, slaan nog harder terug. As iemand jou hof toe wil vat om jou onderklere te eis, trek hóm kaal uit in die hof. As iemand jou wil dwing om sy goed een kilometer ver te dra, gee hom ’n loesing wat hy nie sal vergeet nie. En roep vriende nader, want eendrag maak mag.”
Die belangrikste teksvers kom uit 6 Christen 6:6:
“Kyk na die Moslems. Niemand waag dit meer om hulle God se eer aan te tas of hulle heilige simbole met minagting te behandel nie. Wanneer een van hulle skrywers sy geloof afsweer en in hulle oë die Koran bespotlik maak, word ’n doodsvonnis oor hom uitgespreek en moet hy op ’n geheime plek gaan wegkruip om sy lewe te kan behou. As die pous in ’n toespraak lyk te suggereer dat die Islam ’n irrasionele, gewelddadige godsdiens is, sterf talle onskuldiges in die oproer. As ’n Deense spotprent oor Mohammed verskyn, is daar wéér perde, en as ’n Nederlandse filmmaker die Islam beledig, word hy vermoor. Is dit dan ’n wonder dat die media, kunstenaars en politici twee keer, nee sewe maal sewentig keer, dink voordat hulle vir Moslems aanstoot gee?
“Julle moet leer by hulle. As ’n rubriekskrywer iets kwytraak wat vir julle aanstootgewend is, dreig die koerant met ’n Christen-boikot sodat die redakteur gedwing word om die rubriekskrywer af te dank. As Lady Gaga ’n lied oor Judas sing wat ’n bietjie te kompleks en dubbelsinnig is vir die meeste Christene om te verstaan, maak julle stem so dik dat radiostasies geen ander keuse het as om die speel van die lied te staak nie. As ’n politikus in ’n verkiesingsveldtog godslasterlike uitsprake maak, moet julle nie oor die maatskaplike implikasies daarvan besorg wees nie, maar oor julle eie ego, en op grond daarvan ’n verskoning eis. Wie nie wil hoor nie moet voel. Só kan Christene ’n indruk op die wêreld maak en seker maak dat niemand sommer oor hulle loop nie.”
Alle aanhalings behalwe die laaste een (uit ’n geliefde apokriewe evangelie in hedendaagse Christen-kringe) is uit die OAF (Opgedateerde Afrikaanse Vertaling) van 2011 – ’n poging tot vernuwing van die verouderde 1933- en 1983-vertaling en die nog verouderder Hebreeuse en Griekse weergawes.
(Veralgemenings oor Moslems in 6 Christen 6:6 word nie deur die rubriekskrywer onderskryf nie.)
Hierdie artikel het oorspronklik in Die Kerkbode verskyn.
Gerrit Brand is verbonde aan die fakulteit teologie van die Universiteit Stellenbosch. Sy blog, DinkNet, kan by www.litnet.co.za gelees word.
Gerrit is senior lecturer in systematic theology at Stellenbosch University, en the author of several academic and popular articles, as well as the monograph Speaking of a Fabulous Ghost – In Search of Theological Criteria, with Special Reference to the Debate on Salvation in African Christian Theology. His blog, DinkNet, can be read on the online journal LitNet. He also writes columns for Kerkbode, Maandblad Zuid-Afrika and Streven. He is married to Lucia, and they have two sons, Simon and Arend. They live in Stellenbosch.	Sien all artikels deur | View all posts by Gerrit Brand →	This entry was posted in Uncategorized and tagged Jesaja 15:6, Matteus 5:38-41, OAF, Opgedateerde Afrikaanse Vertaling, Petrus 3:15, Romeine 12:19-21. Bookmark the permalink.	← Sukses is nie een van God se name nie
Vrydagnuus: Amptelike nuusbrief: Wes- en SuidKaap →
7 Kommnetaar vir 6 Christen 6:6 | 7 Responses to 6 Christen 6:6
Marinda Steenkamp says:	May 30, 2011 at 8:31 pm	Uitstekend! So “herskryf” ons ook maar elkeen ons eie Bybel in die naam van God die Heilige Gees. Met baie goeie bedoelinge. En vanuit die oortuigings van ons hart. As God vir ONS is …
Reply	Gerrit says:	May 31, 2011 at 2:04 pm	Dankie vir jou kommentaar, Marinda. Ja, in plaas van uitleg doen ons dikwels inleg.
Reply	Gerrit says:	May 31, 2011 at 2:58 pm	Tot my verbasing is daar blykbaar lesers wat dink dat die Opgedateerde Afrikaanse Vertaling (OAV) waarna ek hierbo verwys werklik bestaan, en wat nou die Bybelgenootskap bydam omdat hulle so ‘n Bybel uitgegee het! Asseblief tog, mense, die OAV is ‘n fiktiewe Bybelvertaling – dit bestaan slegs in my sprokie – en is bedoel om die “opgedateerde” manier waarop baie Christene die Bybel lees te illustreer. Ek het nie gedink dat sal nodig wees om dit uit te spel nie, maar daar is dit nou. Los die Bybelgenootskap uit; hulle doen uitmuntende werk.
Reply	Clint says:	June 10, 2011 at 6:27 pm	Goeie aarde maar 6 Christen 6:6 is amper so erg as wat die Koran van ons as Christene of enigiemand wat nie aan hulle geloof behoort nie sê! Dankie Here vir die Kanonieke boeke want alles in ag genome kan teologie jou rasend dryf ~ amper soos Jesus se boot wat toe op die end nie gesink het nie! Broer, seker weet jy ook dat ons nou net ten dele sien MAAR EENDAG VAN AANGESIG TOT AANGESIG! Wat ‘n glorievolle dag sal dit wees, of hoe?!
Reply	Gerrit says:	June 11, 2011 at 2:13 am	Clint, 6 Christen 6:6 bestaan nie regtig nie. Dit is ‘n fiktiewe teks wat ek geskep het om te demonstreer hoe Christene se koppe partykeer werk (maar juis nie behoort te werk nie). Ook die negatiewe vooroordele jeens Moslems daarin is deel van die voorbeeld van hoe mens NIE moet dink nie.
Reply	Clint says:	June 10, 2011 at 8:56 pm	Miskien kan ons eerder ipv sprokies konsentreer op die waarheid? Wat van Paulus se geskrifte ~ hy was “after all the missionary to the gentiles (and the JEWS), sent from GOD”?!
Reply	Gerrit says:	June 11, 2011 at 2:16 am	Clint, ek het doelbewus Paulus en ander Bybelskrywer se tekste gebruik, maar dit dan verdraai sodat dit die teenoorgestelde beteken van wat dit in werklikheid beteken – om te wys hoe die manier waarop Christene dikwels op hul kritiesie reageer regstreeks indruis teen wat Paulus et al. leer. Dis asof hulle Paulus en die res se tekste die teenoorgestelde laat beteken. Weer eens dus ‘n geval van: So moet ons NIE maak nie.
Reply	Lewer Kommentaar | Leave a Comment
Populêre Inskrywings | Popular Posts
GERRIT BRAND: ‘N HULDEBLYK 0 comment(s)
Wat is die oorsprong van die leuse “Sol Iustitiae Illustra Nos”? | What is the origin of the motto “Sol Iustitiae Illustra Nos”? 0 comment(s)
Skakels | Links 0 comment(s)
Wie is nie siek van al die geweld nie? 0 comment(s)
Die burgerlike samelewing moet opstaan 0 comment(s)
Kommentaar | Comments Francine on So min tale as jy kan?Acama Fick on Oor stil staan en staarMarte Witwe on Onderskei tussen humor en sulke spotGerrit on 6 Christen 6:6Gerrit on 6 Christen 6:6	Twitter
Nuwe Artikels | New Posts	Argief | Archives	March 2013